B. Bugár, podpredseda NR SR: (2005-02-08):
Prosím určeného spoločného spravodajcu z výboru pre zdravotníctvo poslanca Karola Džupu, aby informoval Národnú radu o výsledku prerokovania tohto materiálu. Nech sa páči. K. Džupa, poslanec: Ďakujem. Vážený pán podpredseda Národnej rady, vážené dámy poslankyne, páni poslanci, vážený pán minister, členovia vlády, predkladám spoločnú správu výborov Národnej rady Slovenskej republiky o prerokovaní návrhu na vyslovenie súhlasu Národnej rady Slovenskej republiky s Dodatkovým protokolom k Dohovoru o ľudských právach a biomedicíne, týkajúcim sa biomedicínskeho výskumu (tlač 1007). Predseda Národnej rady Slovenskej republiky svojím rozhodnutím č. 1017 zo 17. januára 2005 pridelil návrh na vyslovenie súhlasu Národnej rady Slovenskej republiky s Dodatkovým protokolom k Dohovoru o ľudských právach a biomedicíne, týkajúcim sa biomedicínskeho výskumu (tlač 1007), na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre ľudské práva, národnosti a postavenie žien, Výboru Národnej rady Slovenskej republiky pre zdravotníctvo s lehotou na prerokovanie návrhu vo výboroch vrátane gestorského výboru do 31. januára 2005. Ústavnoprávny výbor Národnej rady Slovenskej republiky prerokoval návrh dňa 25. januára 2005. Neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny všetkých poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a čl. 64 ods. 3 Ústavy Slovenskej republiky v znení neskorších predpisov. Výbor Národnej rady Slovenskej republiky pre ľudské práva, národnosti a postavenie žien prerokoval návrh dňa 27. januára 2005. Súhlasil s návrhom a odporučil Národnej rade Slovenskej republiky 1. vysloviť súhlas s Dodatkovým protokolom, 2. rozhodnúť o tom, že Dodatkový protokol k Dohovoru o ľudských právach a biomedicíne, týkajúci sa biomedicínskeho výskumu, je medzinárodnou zmluvou podľa čl. 7 ods. 5 Ústavy Slovenskej republiky, ktorá má prednosť pred zákonmi. Výbor Národnej rady Slovenskej republiky pre zdravotníctvo prerokoval návrh dňa 2. februára 2005. Výbor súhlasil s návrhom a odporučil Národnej rade Slovenskej republiky 1. podľa čl. 86 písm. d) Ústavy Slovenskej republiky vysloviť súhlas s Dodatkovým protokolom, 2. rozhodnúť o tom, že Dodatkový protokol k Dohovoru o ľudských právach a biomedicíne, týkajúci sa biomedicínskeho výskumu, je medzinárodnou zmluvou podľa čl. 7 ods. 5 Ústavy Slovenskej republiky a táto zmluva má prednosť pred zákonmi. Gestorský výbor na základe stanovísk výborov k návrhu odporučil Národnej rade Slovenskej republiky A. podľa čl. 86 písm. d) Ústavy Slovenskej republiky vysloviť súhlas s Dodatkovým protokolom, B. rozhodnúť o tom, že Dodatkový protokol k Dohovoru o ľudských právach a biomedicíne, týkajúci sa biomedicínskeho výskumu, je medzinárodnou zmluvou podľa čl. 7 ods. 5 Ústavy Slovenskej republiky a táto zmluva má prednosť pred zákonmi. Výbor ako gestorský schválil správu výborov svojím uznesením č. 199 z 2. februára, v ktorej určil za spravodajcu výboru poslanca Karola Džupu. Súčasťou tejto správy je návrh na uznesenie Národnej rady Slovenskej republiky. To je všetko, pán predsedajúci. Skončil som, môžete otvoriť rozpravu.